Kouefront, reën op pad(Argieffoto: Pieter du Preez) Suid-Afrikaners is Dinsdag met koeler weer begroet en temperature sal na verwagting hierdie week verder daal wanneer nog ’n kouefront die land se suidwestelike kus tref. Lehlohonolo Thobela, ’n weervoorspeller verbonde aan die Suid-Afrikaanse Weerdiens (SAWD), sê ’n hewige kouefront sal teen Woensdag die suidwestelike kus van die Wes-Kaap bereik en koeler weer en reën vir dele van die Wes-, Oos- en Noord-Kaap tot gevolg hê. “Daar is ’n moontlikheid van sneeu oor die hoogliggende gebiede van die Oos- en Wes-Kaap, maar dit is nog te vroeg om met sekerheid te sê,” sê Thobela. Matige tot swaar reënneerslae word ook van Woensdag vir die res van die land verwag. Gauteng kan van Dinsdagmiddag af swaar donderbuie verwag. Weens die kouefront wat Woensdag die land tref, gaan die res van die land se temperature teen Donderdag ŉ bietjie daal, maar teen Sondag weer normaliseer. Minimumtemperature in dele van die Wes-, Oos- en Noord-Kaap kan tot onder vriespunt daal. Volgens die weerdiens kan Sutherland in die Noord-Kaap ’n minimumtemperatuur van -6 ˚C en ŉ maksimum van 7 °C teen Donderdag verwag. Bloemfontein kan teen die naweek ’n minimumtemperatuur van -1˚C en maksimum van 19˚C verwag, gevolg deur Bethlehem met ’n minimum van 0 ˚C en ŉ maksimum van 13 ˚C. In die Oos-Kaap gaan Aliwal-Noord teen Donderdag ’n minimumtemperatuur van -2 ˚C en maksimumtemperatuur van 13 ˚C aanteken. ’n Maksimumtemperatuur van 13 °C en minimumtemperatuur van 10 °C word Woensdag vir Kaapstad verwag. ’n Maksimum van 13 °C en ŉ minimum van 5 °C word more vir die Paarl verwag. Vir Donderdag word ’n maksimumtemperatuur van 19 °C en ’n minimumtemperatuur van 9 °C vir Johannesburg en 20 °C maksimum en 11 °C minimum vir Pretoria voorspel. In Nelspruit word ’n minimum en maksimum van 14 °C vir Woensdag verwag, terwyl Polokwane ’n maksimum van 24 °C en ’n minimum van 13 °C gaan bereik. In Noordwes kan inwoners van Potchefstroom en Rustenburg ’n maksimum van 20 °C en ’n minimum van onderskeidelik 4 °C en 10°C teen Vrydag verwag. Inwoners in Durban kan ook temperatuurdalings ervaar en kan teen Vrydag ’n maksimum van 17 °C en minimum van 13 °C verwag.